**SREDSTVIMA JAVNOG INFORMIRANJA**

-SVIMA-

Poreč, 7.8.2023.

**POREČKO LJETO: Ovoga tjedna ples na svili, Melting sunset, Pjat na molu, Coldplay tribute band i još puno zabave za sve uzraste**

I ovog tjedna Poreč je za svoje broje goste i sugrađane pripremio pregršt programa za sve uzraste i ukuse. Večeras (7.8.2023.) na Porečkoj rivi pokraj hotela Palazzo u zalazak sunca (cc 20.25 sati) posjetitelji će imati priliku uživati u hipnotizirajućem plesu **„Melting sunset“** uz vatrene rekvizite za ispraćaj zalaska sunca. Opuštajuća atmosfera uz ambijentalnu glazbu ponuditi će posjetiteljima mogućnost promatranja atraktivne konceptualne plesne izvedbe uz prekrasnu prirodnu kulisu.

Također večeras, s početkom u 21.00 sati, u Parku Olge Ban održat će se program „**Magic is in the Air**“. Radi se o plesu na svili koji ističe fleksibilnost tijela plesača i dojmljive gimnastičko-akrobatske vještine u zraku uz mnogobrojne dodatne scenske svjetlosne efekte, čarobnu glazbu te atraktivne kostime.

**U četvrtak**, **10.8.2023.** na Trgu slobode od 9 do 21 sat, u organizaciji "Domaće web tržnice" održat će se tradicionalna **Smotra istarskih autohtonih proizvoda** na kojoj ćesvoje proizvode izložiti 15-ak štandova koji će nuditi tipične istarske proizvode – med i pčelinje proizvode, maslinovo ulje, povrće, proizvode od konoplje, proizvode od lavande, prirodnu kozmetiku, suhomesnate proizvode, različite vrste brašna, proizvode od goji bobica, vino, rakije i voćne prerađevine.

Također, u četvrtak navečer na Trgu slobode nastupit će jedan od vodećih **Coldplay tribute bendova – Liveplay.** U želji da ne budu "tek još jedan tribute bend", Liveplay izvodi bogat show sa zvukovima, vizualima i emocijama, koji će uključiti i dojmiti publiku svih uzrasta.Njihovi koncerti su atraktivni i podsjećaju na sjajne live nastupe Coldplaya.Pridružite nam se u Poreču i prepustite se neodoljivoj mješavini boja, zvukova i atmosfere!

U petak, **11.8.2023.** od 19.00 sati za sve ljubitelje morskih delicija Turistička zajednica grada Poreča pripremila je na Carinskom gatu novi gastro program „**Pjat na molu**“. Bit će to prilika za kušanje lokalnih morskih delicija kao što su bakalar na bijelo, salata od hobotnice, salata od sipa i kanaštrela, slani sardoni na rukoli, marinirani sardoni, dagnje na buzaru, miješane školjke na buzaru, brodet sa palentom, šugo od lignji sa palentom, kapesante na garbunu, srdele i brancin na žaru. Za ugodnu atmosferu i dobru zabavu pobrinut će se Alfa Time Band.

Jutarnji **subotnji đir** (12.08. 2023.) uljepšat će od10.00 sati uvijek dobro raspoloženi **Baredinosauri,** koji će svevremenskim hitovima ispuniti Trg slobode.

U nedjelju ujutro (13.08.2023.), u sklopu Porečkog ljeta, Turistička zajednica grada Poreča priredila je za one najmlađe plesnu predstavu „Little Red Riding Hood“ u izvedbi talentirane domaće ekipe iz USB-a Poreč. Predstava započinje u 9:15, prije velikih vrućina i odlaska na more, i to u Parku Matije Gupca. Mališani i njihovi roditelji imat će priliku vidjeti nešto malo drugačiju priču o Crvenkapici u kojoj na kraju priče glavna junakinja Crvenkapica i ozloglašeni Vuk postaju prijatelji. Biti će tu još puno nevjerojatnih stvari, bića i pojava.

Više detalja o programu Porečko ljeto možete pronaći na stranicama Turističke zajednice grada Poreča [www.myporec.com](http://www.myporec.com), na Facebook stranici <https://www.facebook.com/PorecIstria> kao i na aplikaciji Moove, a dodatno TZG Poreč štampa i mjesečnu tiskanu verziju koja se može podignuti u Informativnom centru Turističke zajednice grada Poreča.

*Molimo Vas da priopćenje objavite u Vašem mediju.*

TURISTIČKA ZAJEDNICA GRADA POREČA